DA Den Europæiske Unions Tidende L 95/1

RÅDETS FORORDNING (EF) Nr. 378/2007

af 27. marts 2007

om regler for frivillig graduering af direkte betalinger som fastsat i forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EF) nr. 1290/2005

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Visse medlemsstater finder det specielt vanskeligt at finansiere deres programmer for udvikling af landdistrikter i henhold til Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (1). For at styrke deres politik for udvikling af landdistrikter i Fællesskabet bør disse medlemsstater have mulighed for at anvende et system med frivillig graduering. Denne mulighed bør tilbydes de medlemsstater, der allerede anvender den frivillige graduering i henhold til Kommissionens forordning (EF) nr. 1655/2004 af 22. september 2004 om bestemmelser vedrørende overgangen fra frivillig graduering som fastsat i artikel 4 i Rådets forordning (EF) nr. 1259/1999 til tvungen graduering som fastsat i Rådets forordning (EF) nr. 1782/2003 (2), eller som i medfør af artikel 70, stk. 4a, i forordning (EF) nr. 1698/2005 er undtaget fra kravet om medfinansiering af fællesskabsstøtten. Den frivillige graduering bør tage form af en nedsættelse af de direkte betalinger som omhandlet i artikel 2, litra d), i forordning (EF) nr. 1782/2003 (3), idet de midler, der svarer til denne nedsættelse, skal anvendes til finansiering af programmer for udvikling af landdistrikter i henhold til forordning (EF) nr. 1698/2005. De nedsættelser af de direkte betalinger, der er et resultat af anvendelsen af frivillig graduering, skal supplere dem, der følger af anvendelsen af tvungen graduering som omhandlet i artikel 10 i forordning (EF) nr. 1782/2003.

(2) For at lette den administrative gennemførelse bør bestemmelserne vedrørende den frivillige graduering svare til dem, der gælder for tvungen graduering efter artikel 10 i forordning (EF) nr. 1782/2003, herunder beregningsgrundlaget.

(3) For at tage hensyn til mindre landbrugeres særlige situation bør der ydes en tillægsstøtte, såfremt der anvendes frivillig graduering, således som det er tilfældet for tvungen graduering. Tillægsstøtten bør svare til det beløb, der fremkommer ved anvendelse af frivillig graduering på de første 5 000 EUR i direkte betalinger inden for rammerne af et loft, som fastsættes af Kommissionen.

(4) For så vidt angår de medlemsstater, hvor frivillig graduering allerede anvendes, bør de nye ordninger for frivillig graduering, der fastsættes i denne forordning, så vidt muligt være i overensstemmelse med den eksisterende mekanisme, så unødige administrative byrder undgås, og gennemførelsesordninger, der har eksisteret i flere år, og som landbrugerne har tilpasset sig både i praksis og økonomisk, ikke berøres. Det forekommer derfor hensigtsmæssigt, at de medlemsstater, der anvender frivillig graduering ved denne forordnings ikrafttræden, får ret til at bibeholde visse veletablerede elementer af deres nuværende ordning, idet uberettiget forskelsbehandling af landbrugere undgås. For at sikre, at de nye ordninger kan forenes med gennemførelsen af enkeltbetalingsordningen, bør regionalt differentierede satser for frivillig graduering desuden kun kunne anvendes af medlemsstater, der anvender enkeltbetalingsordningen på regionalt plan, jf. artikel 58 i forordning (EF) nr. 1782/2003.

(5) Brugen af de midler, der stammer fra anvendelsen af frivillig graduering, må ikke være omfattet af lofterne for ELFUL-bidraget i henhold til forordning (EF) nr. 1698/2005. Der bør derfor gives mulighed for undtagelser fra den nævnte forordning. Den forfinansiering, der gælder for ELFUL i henhold til Rådets forordning (EF) nr. 1290/2005 af 21. juni 2005 om finansieringen af den fælles landbrugspolitik (4), bør ikke finde anvendelse på disse midler.

(6) For at kunne træffe kvalificerede beslutninger om anvendelse af frivillig graduering bør medlemsstaterne foretage grundige konsekvensvurderinger af en sådan graduering, navnlig med hensyn til de berørte landbrugeres økonomiske situation og indvirkningen på deres stilling i forhold til landbrugssektoren i øvrigt. De medlemsstater, der anvender frivillig graduering, bør nøje overvåge virkningen af, at der anvendes frivillig graduering. Kommissionen bør underrettes om konsekvensvurderingen og resultaterne af overvågningen med henblik på senere udvikling af politikker.

(7) Frivillig graduering bør ses i en bredere sammenhæng med Fællesskabets finansiering af udvikling af landdistrikterne. Bidraget bør bl.a. analyseres på baggrund af medlemsstaternes konsekvensvurderinger. Kommissionen vil på grundlag af denne analyse inden udgangen af 2008 forelægge Europa-Parlamentet og Rådet en rapport over de hidtidige erfaringer med ordningens anvendelse.

(8) De foranstaltninger, der er nødvendige for gennemførelsen af denne forordning, bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (5).

(9) De beløb, der fremkommer ved anvendelsen af frivillig graduering, bør tages i betragtning ved fastlæggelsen af det årlige loft for de udgifter, der finansieres af Den Europæiske Garantifond for Landbruget, og muligheden for at vedtage gennemførelsesbestemmelser vedrørende især frivillig graduering bør medtages i forordning (EF) nr. 1290/2005.

(10) Forordning (EF) nr. 1290/2005 bør derfor ændres i overensstemmelse hermed —

UDSTEDT FØLGENDE FORORDNING:

KAPITEL I

FRIVILLIG GRADUERING

Artikel 1

1. Med forbehold af artikel 10 i forordning (EF) nr. 1782/2003 kan medlemsstater,

a) der ved denne forordnings ikrafttræden anvender ordningen med yderligere nedsættelser af de direkte betalinger, der er omhandlet i artikel 1 i forordning (EF) nr. 1655/2004, eller

b) som i medfør af artikel 70, stk. 4a, i forordning (EF) nr. 1698/2005 er undtaget fra kravet om medfinansiering af fællesskabsstøtten

i perioden 2007-2012 anvende en nedsættelse, i det følgende benævnt »frivillig graduering«, på alle de direkte betalinger efter artikel 2, litra d), i forordning (EF) nr. 1782/2003, der skal foretages på deres område i et givet kalenderår som defineret i artikel 2, litra e), i nævnte forordning.

2. De nettobeløb, der fremkommer ved anvendelsen af frivillig graduering, skal være til rådighed i den medlemsstat, hvor de er fremkommet, som fællesskabsstøtte til foranstaltninger under programmerne for udvikling af landdistrikter finansieret af Den Europæiske Landbrugsfond for Udvikling af Landdistrikterne i overensstemmelse med forordning (EF) nr. 1698/2005.

3. Nedsættelser i forbindelse med frivillig graduering skal ske på samme beregningsgrundlag som det, der gælder for graduering i henhold til artikel 10 i forordning (EF) nr. 1782/2003. Disse nedsættelser anvendes ikke for tillægsstøtte, der ydes til landbrugere i henhold til artikel 12 i forordningen.

Såfremt der anvendes nedsættelser i henhold til frivillig graduering, skal landbrugere, der modtager direkte betalinger i henhold til forordning (EF) nr. 1782/2003, modtage en tillægsstøtte, som skal svare til det beløb, der fremkommer ved anvendelse af nedsættelsesprocenten på de første 5 000 EUR eller mindre i direkte betalinger. Nedsættelserne i henhold til frivillig graduering eller graduering i henhold til artikel 10 i forordning (EF) nr. 1782/2003 anvendes ikke for denne tillægsstøtte.

De samlede tillægsstøttebeløb, der fremkommer ved anvendelse af andet afsnit, og som kan ydes i en medlemsstat i et kalenderår, kan ikke overstige de lofter, der fastsættes af Kommissionen i overensstemmelse med den procedure, der henvises til i artikel 144, stk. 2, i forordning (EF) nr. 1782/2003. Medlemsstaterne foretager om nødvendigt en lineær procenttilpasning af tillægsstøtten for at sikre, at disse lofter overholdes.

4. Hver medlemsstat skal anvende en enkelt sats for frivillig graduering pr. kalenderår. Satsen kan ændres progressivt i henhold til forud fastsatte trin. Den maksimale nedsættelsessats er 20 %.

Artikel 2

1. Inden to måneder efter denne forordnings ikrafttræden skal medlemsstaterne vedtage og underrette Kommissionen om den årlige sats for frivillig graduering, der vil gælde i perioden 2007-2012.

2. Medlemsstater, der agter at anvende frivillig graduering, foretager en vurdering med henblik på at beregne konsekvenserne af at anvende frivillig graduering, navnlig for de berørte landbrugeres økonomiske situation, under hensyntagen til, at uberettiget forskelsbehandling af landbrugerne skal undgås.

Medlemsstater, der agter at anvende regionalt differentierede satser i overensstemmelse med artikel 3, stk. 1, skal også beregne konsekvenserne af de differentierede satser under hensyntagen til, at uberettiget forskelsbehandling af landbrugerne skal undgås.

De pågældende medlemsstater meddeler Kommissionen deres konsekvensvurderinger tillige med den i stk. 1 omhandlede meddelelse.

Artikel 3

1. Enhver medlemsstat, der ved denne forordnings ikrafttræden anvender ordningen med yderligere nedsættelser af de direkte betalinger, som er omhandlet i artikel 1 i forordning (EF) nr. 1655/2004, og anvender enkeltbetalingsordningen på regionalt plan, jf. artikel 58 i forordning (EF) nr. 1782/2003, kan i perioden 2007-2012 vælge:

a) at fravige artikel 1, stk. 3, og ikke anvende bestemmelserne i artikel 1, stk. 3, andet afsnit, og/eller

b) at fravige artikel 1, stk. 4, og anvende satser, der er regionalt differentierede efter objektive kriterier. Maksimumssatsen for de enkelte regioner i hver af de berørte medlemsstater er 20 %.

2. Uanset artikel 2, stk. 1, meddeler en medlemsstat, der anvender regionalt differentierede satser for frivillig graduering som fastsat i stk. 1, senest to måneder efter denne forordnings ikrafttræden Kommissionen følgende oplysninger for perioden 2007-2012, så Kommissionen kan gennemgå dem:

a) de årlige satser for frivillig graduering for hver region og for hele territoriet

b) for hvert år de samlede beløb, der skal nedsættes ved frivillig graduering

c) eventuelt for hvert år de samlede ekstrabeløb, der er nødvendige for at betale den tillægsstøtte, der er omhandlet i artikel 1, stk. 3, andet afsnit

d) statistiske og andre oplysninger til støtte for fastsættelse af beløbene i litra b) og c).

3. Hvis det er nødvendigt, forelægger medlemsstaterne Kommissionen en ajourført opgørelse over beløbene i stk. 2, litra b) og c). Disse ajourførte oplysninger sendes til Kommissionen inden den 31. december i året forud for det kalenderår, beløbene vedrører, jf. artikel 2, litra e), i forordning (EF) nr. 1782/2003.

4. Hvis Kommissionen anmoder om en præcisering af de oplysninger, der er forelagt i overensstemmelse med stk. 2 og 3, skal medlemsstaterne besvare anmodningen inden en måned.

Artikel 4

1. De nettobeløb, der fremkommer ved anvendelsen af frivillig graduering, fastsættes af Kommissionen på grundlag af:

a) en beregning, hvis der er en enkelt national sats for frivillig graduering

b) de beløb, medlemsstaterne har forelagt, jf. artikel 3, stk. 2, eller de ajourførte beløb, jf. artikel 3, stk. 3, hvis medlemsstaterne anvender regionalt differentierede satser.

Disse nettobeløb tilføjes til den årlige fordeling pr. medlemsstat, der henvises til i artikel 69, stk. 4 og 5, i forordning (EF) nr. 1698/2005.

2. Medlemsstaterne kan vedtage ikke at anvende de lofter, der henvises til i artikel 70, stk. 3, i forordning (EF) nr. 1698/2005, på de nettobeløb, der tilføjes til den årlige fordeling pr. medlemsstat i henhold til stk. 1 i denne artikel.

Artikel 25 i forordning (EF) nr. 1290/2005 finder ikke anvendelse på de nettobeløb, der tilføjes til den årlige fordeling pr. medlemsstat i henhold til stk. 1 i denne artikel.

Artikel 5

De medlemsstater, der anvender frivillig graduering, samt Kommissionen overvåger nøje konsekvenserne af iværksættelsen af frivillig graduering, navnlig med hensyn til landbrugsbedrifternes økonomiske situation, under hensyntagen til, at uberettiget forskelsbehandling af landbrugerne skal undgås. Med henblik herpå forelægger disse medlemsstater Kommissionen en rapport inden den 30. september 2008.

Artikel 6

Gennemførelsesbestemmelserne for dette kapitel vedtages i overensstemmelse med:

a) den procedure, der henvises til i artikel 90, stk. 2, i forordning (EF) nr. 1698/2005, navnlig for så vidt angår bestemmelser om integrering af frivillig graduering i programmeringen af udviklingen af landdistrikter, eller i givet fald

b) den procedure, der henvises til i artikel 41, stk. 2, i forordning (EF) nr. 1290/2005, navnlig for så vidt angår bestemmelser om den finansielle styring af frivillig graduering, og indarbejdelse af den ordning med yderligere nedsættelser af direkte betalinger, der henvises til i artikel 1 i forordning (EF) nr. 1655/2004, i den ordning, der fastsættes ved nærværende forordning.

Artikel 7

Inden den 31. december 2008 forelægger Kommissionen en rapport for Europa-Parlamentet og Rådet om anvendelsen af frivillig graduering, om nødvendigt ledsaget af passende forslag.

KAPITEL II

ÆNDRING AF FORORDNING (EF) NR. 1290/2005 OG AFSLUTTENDE BESTEMMELSE

Artikel 8

I forordning (EF) nr. 1290/2005 foretages følgende ændringer:

1) Artikel 12, stk. 2, affattes således: »2. Kommissionen fastsætter de beløb, der i henhold til artikel 10, stk. 2, artikel 143d og artikel 143e i forordning (EF) nr. 1782/2003 og artikel 4, stk. 1, i Rådets forordning (EF) nr. 378/2007 (6) stilles til rådighed for ELFUL.

2) I indledningen til artikel 42 affattes andet punktum således: »Disse bestemmelser skal bl.a. omfatte:«.

Artikel 9

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 27. marts 2007. På Rådets vegne P. STEINBRÜCK Formand

(1) EUT L 277 af 21.10.2005, s. 1. Senest ændret ved forordning (EF) nr. 2012/2006 (EUT L 384 af 29.12.2006, s. 8).

(2) EUT L 298 af 23.9.2004, s. 3.

(3) EUT L 270 af 21.10.2003, s. 1. Senest ændret ved forordning (EF) nr. 2013/2006 (EUT L 384 af 29.12.2006, s. 13).

(4) EUT L 209 af 11.8.2005, s. 1. Ændret ved forordning (EF) nr. 320/2006 (EUT L 58 af 28.2.2006, s. 42).

(5) EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).

(6) EUT L 95 af 5.4.2007, s. 1.«